寄題運使方公祠堂
作者：葉適
朝代：宋

paragraphs: 投村宿店破鞍韉，乞鹽放酒心拳拳。
南荒走遍得痟渴，玉井無藕何由痊。
令子名高壓蘇武，蹔來重靚經行處。
追思往事空泫然，榜墨尚新牆壁護。
佛幢五丈留衣冠，大書刻記詞辛酸。
神來正值荔枝熟，神去還愁桂子寒。
吁嗟嶺民未知禮，因君始拜令顙泚。
從今簫鼓祭春秋，福我如生首長稽。